作者：方千里
词牌/韵律：六丑

paragraphs: 看流莺度柳，似急响、金梭飞掷。
护巢占泥，翩翩飞燕翼。
昨梦前迹。
暗数欢娱处，艳花幽草，纵冶游南国。
芳心荡漾如波泽。
系马青门，停车紫陌。
年华转头堪惜。
奈离襟别袂，容易疏隔。
人间春寂。
谩云容暮碧。
远水沈双鲤、无信息。
天涯渐老羁客。
叹良宵漏断，独眠愁极。
吴霜皎、半侵华帻。
谁复省十载，匀香晕粉，髻倾鬟侧。
相思意、不离潮汐。
想旧家、接酒巡歌计，今难再得。